CELEX: 62014CN0358
Language: el
Date: 2014-07-22 00:00:00
Title: Υπόθεση C-358/14: Προσφυγή της 22ας Ιουλίου 2014 — Δημοκρατία της Πολωνίας κατά Ευρωπαϊκού Κοινοβουλίου και Συμβουλίου της Ευρωπαϊκής Ένωσης

15.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/42
            
         Προσφυγή της 22ας Ιουλίου 2014 — Δημοκρατία της Πολωνίας κατά Ευρωπαϊκού Κοινοβουλίου και Συμβουλίου της Ευρωπαϊκής Ένωσης
   (Υπόθεση C-358/14)
   2014/C 315/69
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Δημοκρατία της Πολωνίας (εκπρόσωπος: B. Majczyna)
   
      Καθών: Ευρωπαϊκό Κοινοβούλιο, Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να κηρύξει άκυρο το άρθρο 2, σημείο 25, το άρθρο 6, παράγραφος 2, στοιχείο β', το άρθρο 7, παράγραφοι 1 έως 5, 7, πρώτη περίοδος, και 12 έως 14, και το άρθρο 13, παράγραφος 1, στοιχείο γ', της οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014 (1), για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ·
            
         
               —
            
            
               να καταδικάσει το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Δημοκρατία της Πολωνίας υποστηρίζει με την προσφυγή της ότι οι προσβαλλόμενες διατάξεις περιέχουν σύνθετους και νέους κανόνες που καθορίζονται για πρώτη φορά με την οδηγία 2014/40/ΕΕ, σκοπός των οποίων είναι, μέσω της επιβολής απαγορεύσεως εμπορίας προϊόντων καπνού με χαρακτηριστικό άρωμα και μέσω συνοδευτικών της απαγορεύσεως αυτής μέτρων, να αποκλείσει εντελώς τα εν λόγω προϊόντα, περιλαμβανομένων των τσιγάρων μινθόλης, από την εσωτερική αγορά. Λαμβανομένου υπόψη του μεριδίου που κατέχουν τα τσιγάρα μινθόλης στην αγορά προϊόντων καπνού της Ευρωπαϊκής Ένωσης, η απαγόρευση αυτή έχει πολύ σοβαρές επιπτώσεις στην παραγωγή τσιγάρων μινθόλης.
   Προς στήριξη της προσφυγής της όσον αφορά τις επίμαχες διατάξεις, η Δημοκρατία της Πολωνίας προβάλλει τις ακόλουθες αιτιάσεις:
   
                
            
            
               Πρώτον: παράβαση του άρθρου 114 ΣΛΕΕ. Η απαγόρευση εμπορίας τσιγάρων μινθόλης επιβάλλεται μολονότι δεν υπάρχουν διαφορές μεταξύ των εθνικών νομικών ρυθμίσεων που θα μπορούσαν να περιορίσουν την κυκλοφορία των εμπορευμάτων. Η απαγόρευση αυτή δεν συμβάλλει στη βελτίωση της λειτουργίας της εσωτερικής αγοράς, αλλά, αντίθετα, έχει ως αποτέλεσμα την δημιουργία εμποδίων που δεν υπήρχαν πριν από την έκδοση της οδηγίας αυτής.
            
         
                
            
            
               Δεύτερον: παραβίαση της αρχής της αναλογικότητας. Η απαγόρευση της κυκλοφορίας των τσιγάρων μινθόλης δεν αποτελεί κατάλληλο μέσο για την επίτευξη των σκοπών που επιδιώκει η οδηγία. Επιπλέον, η απαγόρευση αυτή έρχεται σε αντίθεση με την προϋπόθεση ότι τα μέτρα που λαμβάνονται πρέπει να είναι αναγκαία για την επίτευξη των επιδιωκόμενων σκοπών. Το κόστος της επιβολής της απαγορεύσεως υπερβαίνει κατά πολύ οποιαδήποτε πιθανά πλεονεκτήματα.
            
         
                
            
            
               Τρίτον: παραβίαση της αρχής της επικουρικότητας. Η απαγόρευση της εμπορίας των τσιγάρων μινθόλης είναι αντίθετη προς την αρχή της επικουρικότητας, δεδομένου ότι το ζήτημα της κατανάλωσης τσιγάρων μινθόλης, σε σχέση τόσο με την επίπτωση στη δημόσια υγεία όσο και με το ενδεχόμενο κοινωνικό και οικονομικό κόστος της απαγορεύσεως της πωλήσεώς τους, έχει τοπικό χαρακτήρα, που περιορίζεται σε λίγα κράτη μέλη. Για τον λόγο αυτό, το ζήτημα πρέπει να επιλυθεί σε εθνικό επίπεδο, και μόνο σε εκείνα τα κράτη μέλη με μεγάλη κατανάλωση και παραγωγή τέτοιων προϊόντων.
            
         
      (1)  ΕΕ L 127, σ. 1.